Diari Oficial de la Generalitat Valenciana


Sumari del DOGV 6407, del 29-11-2010 (2010/12772)

RESOLUCIÓ de 25 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre el Ministeri d'Educació i la Generalitat per al finançament dels llibres i material didàctic i informàtic en els nivells obligatoris de l'ensenyança per al curs acadèmic 2010-2011.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6407

Data del DOGV
:   29-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12325


Data del document
:   25-11-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 25 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre el Ministeri d'Educació i la Generalitat per al finançament dels llibres i material didàctic i informàtic en els nivells obligatoris de l'ensenyança per al curs acadèmic 2010-2011. [2010/12930]  
El Ministeri d'Educació i la Generalitat han subscrit, després de la tramitació prèvia reglamentària, el 15 d'octubre de 2010, el conveni per al finançament dels llibres i material didàctic i informàtic en els nivells obligatoris de l'ensenyança per al curs acadèmic 2010-2011.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1690/2010, i que figura com a annex d'esta resolució.  
Valencia, 25 de novembre de 2010.- La directora general del Secretariat del Consell: M.ª Teresa Lleó Alonso.  
Conveni entre el Ministeri d'Educació i la Conselleria d'Educació de la Generalitat de la Comunitat Valenciana per al finançament dels llibres i material didàctic i informàtic en els nivells obligatoris de l'ensenyança per al curs acadèmic 2010-2011.  
Madrid, 15 d'octubre de 2010  
Intervenen  
D'una banda, Ángel Gabilondo Pujol, ministre d'Educació, en virtut del Reial Decret 556/2009, de 7 d'abril, i d'acord amb les atribucions que li conferix l'article 13 de la Llei 6/1997, de 14 d'abril, d'Organització i Funcionament de l'administració General de l'Estat.  
I d'una altra banda, Alejandro Font de Mora Turón, conseller d'Educació de la Generalitat de la Comunitat Valenciana, en nom i representació de la Generalitat, expressament facultat per a este acte per acord del Consell de 30 de juliol de 2010.  
Les parts es reconeixen recíprocament la capacitat per a subscriure el present conveni,  
Exposen  
Que l'article 149.1.1a i 30a de la Constitució Espanyola reserva a l'Estat la competència exclusiva sobre la regulació de les condicions bàsiques que garantisquen la igualtat de tots els espanyols en l'exercici dels drets i sobre les normes bàsiques per al desplegament de l'article 27 de la Constitució, a fi de garantir el compliment de les obligacions dels poders públics en esta matèria.  
Que l'Estatut d'Autonomia de la Comunitat Valenciana establix en l'article 53.1 que és de competència exclusiva de la Generalitat la regulació i administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució i les lleis orgàniques que, d'acord amb l'apartat 1 de l'article 81 d'aquella el despleguen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola i de l'alta inspecció necessària per al seu compliment i garantia.  
Que ambdós parts coincidixen en l'objectiu de col·laborar en el finançament dels llibres de text i material didàctic i informàtic amb les famílies dels alumnes matriculats en centres sostinguts amb fons públics en els nivells obligatoris de l'ensenyança.  
El present conveni està exempt de ser notificat a la Comissió Europea, a què es referix l'article 9 de la Llei 38/2003, de 17 de novembre, General de Subvencions, ja que no li és aplicable l'article 87, apartat 1 del Tractat CE, en la mesura que no afecta els intercanvis comercials entre els estats membres.  
Conseqüentment amb tot l'anterior, el Ministeri d'Educació i la Conselleria d'Educació de la Generalitat, amb l'aprovació prèvia de la Comissió Delegada del Govern per a Política Autonòmica, subscriuen el present conveni per al curs acadèmic 2010-2011, d'acord amb les següents  
Clàusules  
Primera. Objecte del conveni  
Constituïx l'objecte del present conveni l'establiment dels mecanismes de cooperació necessaris entre el Ministeri d'Educació i la Conselleria d'Educació de la Generalitat a fi de col·laborar amb les famílies en el finançament dels llibres de text i del material didàctic i informàtic destinat als alumnes matriculats en el curs acadèmic 2010-2011, en els nivells obligatoris de l'ensenyança en centres de la Comunitat Valenciana sostinguts amb fons públics.  
Segona. Sistema de finançament dels llibres de text i el material didàctic i informàtic  
El finançament dels llibres de text i el material didàctic i informàtic en els nivells obligatoris de l'ensenyança s'efectuarà pel procediment que es descriu en esta clàusula.  
1. La Conselleria d'Educació de la Generalitat, amb càrrec a la línia de subvenció T0067000, denominada «Gratuïtat llibres de text», aplicació pressupostària 03.23.30.318.49, de la Llei 13/2009, de 29 de desembre, de Pressupostos de la Generalitat per a l'exercici 2010, destinarà 13.165.599,00 euros per a alumnes matriculats en el curs 2010-2011 en qualsevol curs d'Educació Primària i d'Educació Secundària Obligatòria, en centres sostinguts amb fons públics de la Comunitat Valenciana.  
La Conselleria d'Educació de la Generalitat garantirà que els alumnes que hagen sigut becaris del Ministeri d'Educació, seran beneficiaris d'estes ajudes, amb quantia no inferior a 105,00 euros.  
2. Per a col·laborar en el finançament de les ajudes a què es referix l'apartat anterior, el Ministeri d'Educació donará a la Generalitat la quantitat de 7.458.066,00 euros amb càrrec al crèdit 54.49.224A.254.00 dels Pressupostos Generals de l'Estat per a l'exercici 2010. La Conselleria d'Educació de la Generalitat destinarà este import necessàriament a l'adquisició de llibres de text i/o material didàctic i informàtic. El lliurament s'efectuarà immediatament després de la firma del present conveni i, en tot cas, abans de l'1 de novembre de 2010. En el termini de tres mesos des de la seua recepció, la Generalitat justificarà que ha destinat l'esmentada quantitat a la finalitat que s'establix en el present conveni, així com que els llibres de text i el material didàctic i informàtic han sigut adquirits en establiments del sector.  
3. La difusió en qualsevol àmbit del programa d'ajudes per a llibres de text i material didàctic i informàtic farà constar la participació del Ministeri d'Educació. Concretament, les publicacions i notificacions efectuades per qualsevol mitjà contindran el logotip institucional del Ministeri d'Educació i la menció expressa: «Programa cofinançat pel Ministeri d'Educació».  
Tercera. Estadístiques  
La Conselleria d'Educació de la Generalitat facilitarà al Ministeri d'Educació totes les dades necessàries per al seguiment i l'avaluació del programa, així com per a l'elaboració de les estadístiques per a fins estatals.  
Quarta. Comissió de seguiment  
1. A fi de realitzar el seguiment, la interpretació i el compliment del present conveni, ambdós parts convenen la constitució d'una comissió mixta paritària, composta de sis membres, tres dels quals seran designats per la Conselleria d'Educació, dos pel Ministeri d'Educació i un per la Delegació del Govern a la Comunitat Valenciana, que actuarà en representació de la Delegació del Govern de la dita Comunitat.  
2. La comissió de seguiment es reunirà, almenys, una vegada en el curs 2010-2011, o quan una de les parts ho sol·licite.  
Quinta. Vigència  
El present conveni produirà efectes des de l'endemà de ser subscrit i tindrà vigència durant el curs acadèmic 2010-2011.  
Podrà ser prorrogat per a anys successius a petició expressa de les parts.  
En cas de pròrroga, s'incorporarà un annex en el qual s'especificaran les aportacions de les parts per al corresponent curs acadèmic. El dit annex haurà de ser aprovat per la Comissió Delegada del Govern per a Política Autonòmica i pel Consell de la Generalitat.  
Sexta. Causes d'extinció  
El present conveni podrà ser resolt per qualsevol de les causes següents:  
1. El mutu acord exprés entre les parts.   
2. L'incompliment o les irregularitats greus, per qualsevol de les parts, en l'execució del conveni.   
3. Per denúncia de les parts.  
4. Per qualsevol altra causa establida en la legislació vigent.  
Sèptima. Naturalesa jurídica  
El present conveni té naturalesa administrativa i queda fora de l'àmbit d'aplicació de la Llei 30/2007, de 30 d'octubre, de Contractes del Sector Públic, de conformitat amb l'article 4.1.c, sense perjuí que els seus principis resulten aplicables per a la resolució dels dubtes o llacunes que puguen plantejar-se en l'aplicació del conveni. En tot cas, les controvèrsies que puguen sorgir sobre la interpretació, modificació, execució, resolució i efectes que puguen derivar-se del present conveni es resoldran entre les parts, les quals esgotaran totes les formes possibles de conciliació per a arribar a una solució amistosa.  
Si no es possible, els òrgans jurisdiccionals de l'orde contenciós administratiu seran competents per a conéixer de les qüestions litigioses que hi puguen sorgir.  
I en prova de conformitat, es firma este conveni en el lloc i la data abans indicats.  
Pel Ministeri d'Educació, el Ministre d'Educació: Ángel Gabilondo Pujol  
Per la Conselleria d'Educació de la Generalitat de la Comunitat Valenciana, el conseller d'Educació: Alejandro Font de Mora Turón.